Amper-pa, vyf ander sterf in trompop-botsing  Ludwich Ras. Foto: Facebook Jacques Mostert, woordvoerder van die provinsiale verkeersdienste, het gesê die ongeluk het omstreeks 02:45 plaasgevind. Vyf mense in die motor is in die ongeluk dood, terwyl die sesde persoon in ŉ kritieke toestand na ŉ hospitaal gehaas is. Die bestuurder van die bakkie is ook op slag dood. Die oorledenes is intussen as Ludwich Ras (die bakkiebestuuder), Ricardo Jacobs, Francoline Krotz, Yolandi Snyders, Pedrovene Smith en Abri-hette Swartz geïdentifiseer. Steven Volmoer wat ook in die motor was, is na die hospitaal gehaas. Kapt. FC van Wyk, woordvoerder van die polisie, het aan Maroela Media gesê dit is nie duidelik hoe die ongeluk plaasgevind het nie, maar dit sal ondersoek word. Hy het gesê ŉ derde motor was glo ook by die botsing betrokke, maar niemand in dié motor is beseer nie. Talle boodskappe van medelye is sedert Sondag op Ras, ŉ boer van die Prince Alfred Hamlet-distrik, se Facebook-profiel gedeel. Vriende het veral hul ondersteuning aan sy vrou, Adél, uitgespreek wat oor ŉ paar weke aan die egpaar se eersteling geboorte sal gee.